Stil bilen og kom i stedet lynhurtigt med tog mellem København, Odense, Aarhus og Aalborg.

Om 12 år.

Regeringen inviterer inden for få uger Folketingets partier til forhandling om en togplan til 27,5 mia. kroner.

Kernen i planen, der blev lanceret i marts, er en timemodel, der skal sikre danskerne hurtigere togforbindelsen mellem de store byer - stort set uden CO2-udledning.

Togene vil ifølge regeringens beregninger kunne køre 250 km i timen.

Læs også : DOKUMENTATION: Hurtigere tog fra 2028

En time mellem de større byerFra 2025 kan DSB skære transporttiden mellem København og Odense ned til én time. Tilsvarende på ruten videre til henholdsvis Aaarhus og Esbjerg. Og fra Aarhus til Aalborg ligeledes på en time.

Det skal ske ved etablering af en række nye baner og opgraderinger af eksisterende samt elektrificering af skinnenettet.

Folketinget tog i 2010 hul på Timemodellen med beslutning om en ny bane mellem København og Ringsted.

Transportminister Pia Olsen Dyhr (SF) lover desuden, at togpassagererne vil spare ikke færre end ni millioner timer årligt med de nye og hurtigere forbindelser.

- Det bliver et helt andet Danmark. Det vil betyde en revolution og et Danmark, der hænger sammen på kryds og tværs, siger Pia Olsen Dyhr til Berlingske.

Nye dele i regeringens togplan:

- Randers er nu med i højhastighedsforbindelsen fra København til Aalborg

- Togpassagererne vil spare 9 millioner timer om året

- Passagertallet for timemodelbyerne og oplandet ventes at stige med 50 procent

- Miljøet skånes af eltog, der forurener mindre end dieseltog